钦定古今图书集成/明伦汇编/氏族典/第177卷 > 田豫
## 钦定古今图书集成/明伦汇编/氏族典/第177卷 > 田豫

按《魏志田豫传》：“豫字国让，渔阳雍奴人也。刘备之奔
公孙瓒也，豫时年少，身托于备，备甚奇之。备为豫州
刺史，豫以母老求归，备涕泣与别，公孙瓒使豫守东
州。瓒败而鲜干辅为国人所推，行太守事，素善豫，以
为长史。时雄杰并起，辅莫知所从，豫谓辅曰：‘终能定
天下者，必曹氏也。宜速归命’。辅从其计，用受封宠。太”
祖召豫为丞相，军谋掾，除颍阴、朗陵令，迁弋阳太守，
所在有治。鄢陵侯彰征代郡，以豫为相，平代皆豫策
也。迁南阳太守。文帝初，北人扰边，使豫持节护乌丸
校尉，威震沙漠。山贼高艾为幽、冀害，豫诱使鲜卑素
利部斩艾，传首京都。封豫长乐亭侯，为校尉。而幽州
刺史王雄支党欲令雄领乌丸校尉，毁豫乱边，为国
生事，遂转豫为汝南太守。太和末，公孙渊以辽东叛，
帝欲征之而难其人。中领军杨暨举豫应选，乃使豫
以本官督青州诸军，假节往讨之。贼破初，豫以太守
督青州。青州刺史程喜内怀不服，军事之际，多相违
错。喜知帝宝爱明珠，乃密上“豫虽有战功，而禁令宽
弛，所得器仗珠金，甚”多放散，皆不纳官，由是功不见
列。正始初，迁使持节、护匈奴中郎将，加振威将军，领
并州刺史，征为卫尉。屡乞逊位，太傅司马宣王以为
豫克壮，书喻未听。豫遂固称疾笃，拜太中大夫，年八
十二薨。子彭祖嗣。豫清约俭素，赏赐皆散之将士，家
常贫匮，虽殊类咸高豫节。